Барыс Іванавіч Глушкоў

Барыс Іванавіч Глушкоў (1939—2019) — беларускі інжынер, грамадскі дзеяч, першы дырэктар інстытута «Віцебскграмадзянпраект». Член-карэспандэнт Беларускай інжынернай акадэміі (1995).

 Біяграфія 
Нарадзіўся ў 1939 годзе. Скончыў Беларускі інстытут інжынераў чыгуначнага транспарту ў 1961 годзе. З 1973 года працаваў у Віцебскім філіяле Белдзяржпраекта, які пазней атрымаў назву «Віцебскграмадзянпраект». З 1974 па 2001 год узначальваў гэты інстытут.

Дэпутат Віцебскага гарадскога Савета народных дэпутатаў.

Памёр у 2019 годзе.

 Прафесійная дзейнасць 
Непасрэдна ўдзельнічаў у распрацоўцы метадычных і арганізацыйна-тэхналагічных пытанняў забудовы сельскіх населеных пунктаў. Удзельнічаў у праектаванні генеральных планаў Віцебска, Оршы, Полацка, Новалукомля, шэрагу раённых цэнтраў, а таксама дэталёвага плана цэнтра і Маскоўскага праспекта ў Віцебску. Сярод аб’ектаў, распрацаваных пры яго ўдзеле: Дом Саветаў у Глыбокім, Палац культуры ў парку Фрунзэ (цяпер Канцэртная зала «Віцебск»), Летні амфітэатр, плошча 1000-годдзя Віцебска, кардыялагічны корпус на праспекце Люднікава, дыягнастычны цэнтр, шматпавярховыя жылыя дамы з маналітнага жалезабетону, а таксама шэрагу знакавых аб’ектаў у Полацку, Оршы і іншых рэгіёнах Віцебскай вобласці.

Акрамя прафесійнай дзейнасці, Глушкоў займаўся грамадскай працай. На працягу дзесяці гадоў узначальваў абласное праўленне Навукова-тэхнічнага таварыства (НТТ) будіндустрыі, а ў 1995 годзе быў выбраны членам-карэспандэнтам Беларускай інжынернай акадэміі. З 2006 года быў рэгіянальным прадстаўніком Беларускага саюза будаўнікоў па Віцебскай вобласці.

 Памяць 
У 2021 годзе ў Віцебску на будынку па вуліцы Гогаля, 8, дзе размяшчаецца інстытут «Віцебскграмадзянпраект», адбылося ўрачыстае адкрыццё мемарыяльнай дошкі ў гонар Барыса Глушкова. Ініцыятыва па ўсталяванні належала Віцебскай абласной арганізацыі Беларускага саюза архітэктараў, мясцовым уладам і Міністэрству культуры Беларусі. Мемарыяльную дошку выканаў скульптар Аляксандр Гвоздзікаў, а таксама архітэктары Аляксандр Міхайлюкоў і Аляксандр Асяненка.

 Узнагароды 
Барыс Глушкоў быў узнагароджаны срэбным і бронзавым медалямі ВДНГ СССР за ўдзел у распрацоўцы метадычных кірункаў і вырашэнне арганізацыйна-тэхнічных і горадабудаўнічых пытанняў забудовы і добраўпарадкавання сельскіх населеных пунктаў Віцебскай вобласці. За заслугі ў галіне будаўніцтва атрымаў нагрудны знак «За заслугі ў будаўніцтве».

 Крыніцы 

 Літаратура 


Катэгорыя:Дэпутаты Віцебскага гарадскога Савета дэпутатаў
Катэгорыя:Узнагароджаныя нагрудным знакам «За заслугі ў будаўніцтве»